मंडी में 3 इलाकों से मेडिकल कॉलेज पहुंचाए; दुर्गम एरिया में हेल्थ सुविधाएं पहुंचाने में समय-पैसे की बचत
हिमाचल प्रदेश के मंडी जिले में मेडिकल जांच के लिए सैंपलों की डिलिवरी अब ड्रोन के माध्यम से हो रही है। जिले के विभिन्न इलाकों से सैंपल ड्रोन से नेरचौक मेडिकल कॉलेज पहुंचाए जा रहे हैं।
हिमाचल के मंडी में लोगों की बीमारियों से जुड़े मेडिकल सैंपल्स को जांच के लिए अब ड्रोन के जरिये पहुंचाया जा रहा है। जिले के अलग-अलग पहाड़ी इलाकों से यह सैंपल ड्रोन से मेडिकल कॉलेज पहुंचाए जा रहे हैं। इससे जहां सेहत विभाग को गाड़ियों का खर्च नहीं करना पड़ रहा वहीं समय की भी बहुत बचत हो रही है।
CMO मंडी डॉ. देवेंद्र शर्मा ने बताया कि पहले चरण में मंडी जिले के जोगिंद्रनगर, सरकाघाट और मंडी सिविल अस्पताल से नेरचौक मेडिकल कॉलेज में सैंपल ड्रोन से भेजे जा रहे हैं। यह बहुत सस्ता ट्रांसपोर्ट सिस्टम है, जिससे दूरदराज क्षेत्रों में जरूरी दवाएं, सैंपल एक स्थान पर बैठकर भेजे और रिसीव किए जा सकते हैं। मेडिकल इमरजेंसी वाले केसों में सबसे अहम समय ही होता है।
हब-स्पोक्स बनाएंगे
देवेंद्र शर्मा ने बताया कि आने वाले समय में मंडी जिले के करसोग, जंजैहली, बगस्याड़ और निहरी जैसे दूरदराज और दुर्गम क्षेत्रों में भी ड्रोन की मदद से स्वास्थ्य सुविधाएं पहुंचाई जाएगी। मंडी में स्वास्थ्य विभाग में ड्रोन के इस्तेमाल का प्रपोजल विभाग ने सरकार को तकरीबन डेढ़ साल पहले बनाकर भेजा था।
सरकार की मंजूरी के बाद जिले के दूरदराज इलाकों में इसका सफल ट्रायल किया गया। इसके बाद स्काई एयर और क्रसना लैब के साथ करार किया गया। उन्होंने बताया कि मंडी में हब एंड स्पोक मॉडल के तहत 26 हब व 105 स्पोक्स स्थापित किए जाएंगे और जिले में कई स्थानों से ड्रोन के माध्यम से सैंपल व जरूरी दवाइयों को तुरंत पहुंचाया जा सकेगा।